# metadata.dc.description.abstract[].value
Ni iguals ni banals és un projecte col·laboratiu entre estudiants de diferents facultats i presentat com un mètode resolutiu per transmetre informació mèdica a la societat. 
La idea del projecte sorgeix a partir de l’observació de l’ús incorrecte dels fàrmacs de venda lliure i els riscos derivats del seu consum inadequat. L’ibuprofè i el paracetamol són un claríssim exemple, pel que es decideix fer una intervenció, en forma de campanya educativa, orientada a fomentar un consum responsable d’aquests fàrmacs que es poden adquirir sense recepta mèdica. Una anàlisi de l’entorn mostra que la població jove és la que té menys contacte amb el sistema de salut i, per tant, menys oportunitats de rebre indicacions sobre l’ús correcte dels medicaments. A més, els joves formen part del rang d’edat més propens a realitzar auto-consultes en línia.
La forma com Ni iguals ni banals pretén donar resposta al problema del mal ús dels fàrmacs és amb la creació d’un producte audiovisual dirigit a la població jove on es defineixin les indicacions específiques del paracetamol i de l’ibuprofè, així com les conseqüències del seu ús incorrecte a causa de les seves similituds farmacològiques. El material audiovisual elaborat té dos propòsits: 1) seduir a la població diana a través de l’elecció del gènere audiovisual més adient, la síntesi de la informació científica i l’ajust del registre verbal divulgatiu i 2) facilitar la seva difusió a través de les xarxes socials. Així mateix, és un format tancat i revisable per professionals abans de la seva difusió i, per tant, factible per a estudiants de Medicina que encara no són facultatius.
Ni iguals ni banals és un exemple clar sobre com es pot combinar la identificació d’un problema real mèdic, la recerca d’informació tant poblacional com bibliogràfica i la col·laboració interdisciplinària, per englobar-ho tot en una dinàmica didàctica, de forma que els estudiants adquireixen habilitats pràctiques a la vegada que es desenvolupen en un ambient transversal.